Persatuan Bulan Sabit Merah Malaysia

Persatuan Bulan Sabit Merah Malaysia (PBSMM) adalah satu gerakan khas  yang ditubuhkan pada tahun 1948. Persatuan ini diiktiraf kerajaan Malaysia pada tahun 1957 dan Persatuan Palang Merah Antarabangsa pada tahun 1963.

Sejarah 
Persatuan Bulan Sabit Merah Malaysia ditubuhkan pada tahun 1948 sebagai cawangan Persatuan Palang Merah Britain di Sabah dan Sarawak. Pada tahun 1950-an, lebih banyak cawangan persatuan ditubuhkan di Malaysia bermula di Pulau Pinang pada tahun 1950 dan kemudian di negeri-negeri lain.

Selepas kemerdekaan pada tahun 1957, cawangan di Semenanjung Malaysia dikenali sebagai Persatuan Palang Merah Persekutuan Tanah Melayu. Persatuan tersebut mendapat pengiktirafan oleh Persatuan Palang Merah Antarabangsa pada 4 Julai 1963 dan menjadi ahli badan antarabangsa itu pada 24 Ogos 1963.

Berikutan penggabungan Semenanjung Tanah Melayu, Sabah dan Sarawak serta penubuhan Persekutuan Malaysia pada September 16, 1963, suatu penggubalan akta baru yang dikenali sebagai Akta Persatuan Palang Merah Malaysia (Penswastaan) Akta 1965 telah bertindak menggabungkan Persatuan Palang Merah Malaya dan cawangannya Persatuan Palang Merah di Sabah dan Sarawak dibawah nama baru iaitu Persatuan Palang Merah Malaysia. Ia dibentangkan di Parlimen dan digazetkan pada 1 Julai 1965.

Pada 5 September 1975, Persatuan Palang Merah Malaysia telah ditukar nama kepada Persatuan Bulan Sabit Merah Malaysia selaras dengan kebenaran penukaran nama Akta Persatuan Palang Merah Malaysia kepada Akta Persatuan Bulan Sabit Merah Malaysia 1975 oleh Parlimen Malaysia.

Kerja

Dalam Negara
Persatuan Bulan Sabit Merah Malaysia telah menyediakan perkhidmatan ambulans 24 jam di seluruh negara dengan lebih 50 buah ambulans di 16 cawangan.

Luar Negara

Persatuan Bulan Sabit Merah Malaysia juga bergerak aktif dalam membantu persatuan kebangsaan yang lain terutamanya ketika berlaku bencana besar sejak dari 1970an hingga kini dan diantara bantuan kemanusiaan terbesar yang pernah dihulurkan oleh PBSMM adalah pada 2004 ketika tragedi Gempa dan Tsunami di Banda Aceh dimana PBSMM telah menghantar bantuan hasil sumbangan rakyat Malaysia dan juga para petugas sukarelawan dari pelbagai kemahiran dan latar belakang seperti perubatan, logistik, mencari dan menyelamat.  Selain itu, PBSMM juga turut menghantar pasukan respons dan menghulurkan bantuan kemanusiaan di:

 Gempa bumi Pakistan 2005
 Banjir Lumpur Leyte, Filipina 2006
 Taufan Milenyo (Durian) Filipina 2007
 Taufan Nargis, Myanmar 2008 
 Gempa bumi Padang 2009
 Taufan Feng Shen (Frank) Filipina 2009
 Taufan Feng Shen (Frank) Vietnam 2009
 Misi Bantuan Kemanusiaan Palestin 2010
 Banjir Besar Sind Pakistan 2010
 Gempa Bumi Tohoku, Jepun 2011
 Taufan Yolanda, Filipina 2013
 Gempa bumi Nepal 2015
 Gempa bumi Kota Palu, Sulawesi Tengah Indonesia 2018

Pautan luar 
Laman rasmi Persatuan Bulan Sabit Merah Malaysia

Persatuan Bulan Sabit Merah Malaysia
Pertubuhan sukarela
Pertolongan cemas
Pertubuhan bukan kerajaan di Malaysia
Pertubuhan yang diasaskan pada 1948
Penubuhan 1948 di Persekutuan Tanah Melayu
Pertubuhan perubatan dan kesihatan di Malaysia

Rujukan